
Sažetak 


Pojam odgovornosti najprije se susreće unutar pravnog područja gdje se 
njegovo značenje svodi na pravnu i(li) moralnu uračunljivost. U tom 
kontekstu on pretpostavlja znanje, volju i slobodu kao nužne elemente 
uračunljivosti. 


U našem stoljeću pojam odgovornosti sve više postaje jedan od temeljnih 
etičkih pojmova pri čemu zauzima mjesto koje je u etici zauzimao pojam 
dužnosti. 

No, osim što se pojam odgovornosti preselio iz pravnog u etičko područje, 
sama je etika doživjela promjene. U antičko vrijeme ona je shvaćena kao 
učenje o ljudski sretnom životu pri čemu je polis mjesto ostvarenja takvog 
života. U srednjem se vijeku odvajaju sretan život i politika. Politika nije 
više mjesto ostvarenja dobra, nego ograničenje zla. U modernoj pojedinac 
prostor samoostvarenja pronalazi ne više u političkoj zajednici, nego u 
ostvarenju osobne slobode. Politika postaje društvenim ugovorom. Ne bavi 
se sadržajem, nego uvjetima ostvarenja. Ovaj princip ograničenja Kant 
uvodi u etiku gdje moral ne uči kako postati sretnim, nego postati 
dostojnima sreće. Max Weber tematizira etiku odgovornosti razlikujući je 
od etike namjere. 

Zadnjih = desetljeća našeg stoljeća, = osim  pluralizacije = etike, pojam 
odgovornosti se razvija u pravcu univerzalizacije (H. Jonas) ali i u smjeru 
konkretne odgovornosti za drugoga (E. Levinas). 

Struktura pojma odgovornosti, izrečena u formalnoj rečenici: netko je 
nekome odgovoran za nešto, izriče nekoliko odnosa na koje upućuje 
odgovornost: subjekt odgovornosti, objekt odgovornosti, za što je tko 

odgovoran, zbog čega se nešto želi postići a drugo izbjeći, pred kim je 
netko odgovoran kao i kada nastupa odgovornost. 


Pojam odgovornosti, sve do prvih desetljeća našeg stoljeća, prvenstveno 
susrećemo unutar pravnog i moralnog područja gdje se njegovo značenje svodi 
na pravnu i(li) moralnu uračunljivost. Premda se odgovornost prvenstveno 
promatra kao obilježje činitelja kojem se pripisuje određeni čin, a uračunljivost 
kao obilježje čina ili njegovih posljedica, ipak su pojmovi odgovornosti i 
uračunljivosti u principu zamjenjivi. Pojam odgovornosti u navedenom okviru 
rabi se na tri načina. Na način opisivanja (deskriptivno) odgovornost izriče 
uzročno-posljedični odnos počinitelja i čina, odnosno posljedica, a da se pri 
tom uopće ne govori o etičkim kvalifikacijama samog čina. Uporabljen na 
način propisivanja  (proskriptivno) pojam odgovornosti izriče moralnu ili 
legalnu obvezu da se nešto učini ili izbjegne učiniti. Ovaj se način još naziva i 
objektivnom odgovornošću. Uporabljen pak na način pripisivanja (askriptivno) 
pojam odgovornosti izriče prosudbu nekog počinitelja koji radi u skladu sa 
zakonom ili moralnim normama ili protiv njih. Ovaj se način naziva i 
subjektivnom odgovornošću. 


Ovako shvaćen, pojam odgovornosti pretpostavlja znanje, volju i slobodu 
kao nužne elemente koji su potrebni kako bi se određeni čin mogao uračunati u 
odgovornost počinitelja. Svaki nedostatak znanja, ograničenje volje i 
smanjenost slobode već je dovoljan razlog da se čin i njegove posljedice ne 
uračunaju počinitelju, bilo djelomično, bilo potpuno. Razvoj pojma 
odgovornosti u ovom kontekstu prvenstveno se odnosi na razvoj znanosti koje 
se tiču navedenih nužnih preduvjeta odgovornosti: medicine, psihijatrije, 
moralne teologije. 


Odgovornost i dužnost 


Pojam odgovornosti, premda nije nepoznat etici i premda je već Aristotel 
znao kako je za svoje čine odgovoran netko tko ihje učinio slobodno, ipak tek 
u našem stoljeću ulazi u središte etičkih rasprava i sve više izranja kao jedan od 
temeljnih etičkih pojmova. On u modernoj dobiva dodatno značenje izlazeći 
izvan dotadašnjeg stupnja identifikacije čina i počinitelja. Premda još nije 
dobio jasnu formulaciju, značenje pojma odgovornosti uvelike se proširilo u 
odnosu na prethodno, pravno značenje. 


Odgovornost zauzima mjesto koje je ranije u etici zauzimao pojam 
dužnosti. Već i ova činjenica dovoljno govori o promjenama koje su se 
dogodile na razini opće svijesti. Pojam dužnosti, ukoliko je s njim povezana 

predodžba zapovijedanja, posvemašnjeg normiranja, potiskivanja vlastite volje 
i spontanosti, vanjske ili nutarnje prisile, doživljava suženje onoga što je on 
zapravo značio u svojoj povijesti. Pojam dužnosti je bio vezan uz pretpostavke 
reda i zakona, bio on božanski, kozmički ili razumski kao i uz pretpostavku 
ljudske slobodne volje. Ove pretpostavke vrijede neovisno o tome da li je riječ 
o svijesti dužnosti kod stoika, o dužnosti shvaćenoj kao poslušnost božanskim 
zapovijedima unutar kršćanskih okvira ili o dužnosti mišljenoj kao obvezi 
prema razumskom zakonu unutar prosvjetiteljstva. Dužnost je bila shvaćena 
kao ljudski stav kojim čovjek, živeći u duhovnom i moralnom redu, ostvaruje 
svoju slobodu. No, pojmu dužnosti nedostaje dovoljno priznanje principijelne 
uzajamnosti, jer čovjek je postavljen u odnos prema objektivnom svijetu bilo 
vječno istog kozmosa, bilo Božjeg stvorenja ili bitka ili objektivnom svijetu 
vrednota koje su  mišljene terminima  neprolaznosti, nepromjenjivosti, 
nadvremenosti. U podnožju ovakvog mišljenja dužnosti stoji metafizika koja 
bitak misli kao vječan, nepromjenjiv, stalan. 


Poljuljanost pojma dužnosti upućuje tako na poljuljanost metafizike. A 
dolazak pojma odgovornosti na mjesto pojma dužnosti upućuje na promijenjeni 
odnos prema metafizici. Dok je dužnost upućivala na stalnost i nepromjenjivost 
bitka, dotle odgovornost upućuje na povijesnost i krhkost. Tako će pojam 
odgovornosti izvući na vidjelo ljudski odnos sa svijetom koji više nije mišljen 
terminima nepromjenjivosti, nego terminima  povijesnosti. = Povijesnost 
uspostavlja čovjekov odnos sa svijetom koji može biti odgovoran najprije stoga 
što je sam čovjek mišljen kao odgovorno biće u svijetu. Odgovoran odnos sa 
svijetom, s drugim ljudima kao i s institucijama, zakonima i običajima proizlazi 
iz uzajamnosti odnosa, a što opet pretpostavlja slobodu. 


Modeli etike 


Osim preseljenja pojma odgovornosti i sama etika je doživjela promjene. 
U antičko je vrijeme etika poistovjećena s politikom. Budući daje čovjek zoon 
politikon, nemoguće je čovjeka zamisliti izvan zajednice. Zajednica (polis) se 
orijentira na prirodi (phisis) od koje preslikava sklad shvaćen kao ravnovjesje 
sila, kao pravedni omjer koji cjelinu drži na okupu. Stoga je pravednost (dike) 
princip koji upravlja kako prirodom tako i gradom ali istodobno i dušom. "Iste 
su stvari najbolje i zasebnički i zajednički, što zakonodavac mora usaditi u duše 
ljudima" (Aristotel, Politika VIL  1333b-1334a.) Političko su i osobno 
ostvarenje u suglasju jer su međusobno povezani. Polis jamči uvjete u kojima 
će ljudi ostvariti svoj najbolji mogući život. Bolji život ljudi učinit će boljim 
polis. Dobar život je istodobno i politički ideal polisa i etički ideal pojedinca i 
to ne slučajno, nego zbog izravne uzročno-posljedične veze. 

U srednjem se vijeku etika odvaja od politike. Kršćanstvo, postavljajući 
"dobar život" u izravnu vezu s vječnim životom postavlja i ulazak pojedinca, a 
ne zajednice u vječni život. Politika od mjesta ostvarenja dobra postaje 
mjestom ograničenja zla. Budući da ostvarenje dobra dolazi u sferu osobnog 
života, etički problemi više se ne podudaraju s političkim problemima. Etika 
tako odlazi u nutrinu duše gdje je mjerilo intencija, namjera. Politici ostaje 
upravljanje područjem koje pokriva prostor izvan osobnih odluka i stavova. 
Tako se stvara mogućnost da ispravna namjera ostane neovisna od posljedica 
čina te tako moralna pravednost postane različitom od legalne pravednosti. 
Etika se povlači u nutrinu, u savjest, a politika postaje institucijom koja 
ograničuje zlo. 


U modernoj slabljenjem utjecaja kršćanstva i sve manjim utjecajem razlike 
nebeskog i zemaljskog grada produbljuje se razlika pojedinca i društva. 
Odvajanjem etike i politike pojedinac pronalazi prostor samoostvarenja ne u 
političkoj zajednici, nego u ostvarenju osobne slobode. Politika služi očuvanju 
slobode pojedinaca koji ugovaraju uvjete očuvanja slobode i na taj način 
politika postaje društvenim ugovorom. To je ujedno i vrhunac odvajanja 
politike i etike, javnog i privatnog života. Politika se više ne bavi sadržajem 
života, nego uvjetima ostvarenja. Kant će ovaj princip ograničenja uvesti i u 
etiku. Etika kod Kanta više nema cilj ostvariti dobro koje je u antici bilo 
shvaćeno kao suglasje kreposti i sreće, nego samo ostvariti uvjete koji mogu 
potpomoći sreću, ali "moral zapravo nije nauka kako sebe treba da usrećimo, 
nego kako treba da postanemo  dostojnima blaženstva." (Kant, Kritika 
praktičnog uma, 179). 


Odvajanje etike od politike i odvajanje kreposti od sreće unutar same etike 
dovelo je etiku do točke u kojoj se spašava još samo čistoća namjere sačuvane 
unutar savjesti. Tako je moguće zauzeti neutralni stav prema onom što se 
događa u svijetu. Time se otvorio široki prostor u koji se smješta tehnika i pred 
kojom sve više politika i etika pokazuju svoju nemoć. 


Kant je razradio etiku namjere, a Max Weber je tematizirao etiku 
odgovornosti, etiku usmjerenu na posljedice. Odgovornost se ovdje pojavljuje 
kao pojam kojim se pokušava etički pokriti slobodni prostor događanja u 
svijetu, događanja izvan pojedinačne savjesti. 


"Mora nam biti jasno da svo etički orijentirano djelovanje može stajati pod 
dvije međusobno temeljno različite, nerješivo suprotstavljene maksime: ono 
može biti orijentirano prema «etici uvjerenja» ili «etici odgovornosti)). Time 
nije rečeno daje etika uvjerenja identična neodgovornosti, a etika odgovornosti 
nepostojanju uvjerenja. O tome naravno nema ni govora. No poput ponora je 
velika suprotnost koja dijeli djelovanje prema maksimi etike uvjerenja. Ili 


20 


Ante Vučković, POJAM ODGOVORNOSTI 


religiozno rečeno: 'Kršćanin postupa ispravno, a uspjeh prepušta Bogu! ili 
djelovanje prema maksimi etike odgovornosti: to da čovjek za (predvidive) 
posljedice svoga djelovanja mora sam odgovarati." (M. Weber, Politika kao 
poziv, 205.). 


Etika odgovornosti ovdje ide dalje od prvotne identifikacije počinitelja 1 
čina. Mjerodavno za ovo proširenje je promijenjena društvena situacija od 18. 
st. na ovamo. Znanost koja omogućuje napredak tehnike i tehnika koja donosi 
nove proizvode iznose na vidjelo kako najprije više nema jednog jasno 
odgovornog počinitelja i nadalje kako se, već prije nego što je uopće nastala 
ikakva šteta, pojavljuje potreba utvrđivanja odgovornih. Ovdje se pojavljuje 
obilježje djelovanja u znanstveno-tehnološkoj civilizaciji: anonimno djelovanje 
i maglovitost uzročno-posljedičnih odnosa. 


Naše vrijeme prati pluralizacija etika, globalizacija svih problema a time i 
globalizacija, univerzalizacija etike. Univerzalizacija etike reflektira se u misli 
Hansa Jonasa, a konkretizacija odgovornosti, čak izabranosti za odgovornost, 
najsnažnije kod Emmanuela Levnasa. 


Hans Jonas i princip odgovornosti 


U suvremenu etičku svijest Hans Jonasje uveo pojam odgovornosti svojim 
glavnim kasnim djelom Princip odgovornosti. Ovo djelo definira sučeljavanje 
etike s naraslom znanstveno-tehničkom moći koja je upravo svojim naglim i 
globalnim porastom pokazala neodrživost pretpostavki svih prijašnjih etika. 
Elementi na koje su se prešutno oslanjale dosadašnje etike, po Jonasu su: 
stalnost ljudske naravi, odredivost dobra i domet ljudskog djelovanja a s njim i 
domet odgovornosti. Porast znanstveno-tehničke moći kako nad izvanljudskom 
prirodom tako i nad samom ljudskom naravi kvalitetno drukčije određuje 
ljudsko djelovanje koje zahtijeva i drukčiju etiku. Dosadašnje su etike bile 
obilježene etičkom  neutralnošću u ophođenju s izvanljudskim svijetom, 
antropocentričnošću, = neprornjenjivošću = ljudske biti, malim — dometom 
učinkovitosti = djelovanja, —kratkoćom = predviđanja, = postavljanja cilja i 
uračunljivosti kao i ograničenom kontrolom situacije. Nasuprot tim obilježjima 
nova bi etika odgovornosti trebala, ne dirajući u  vrednotu intimne 
neposrednosti odnosa prema bližnjem, u svoje područje uvesti do sad 
nepostojeće područje: krhkost i ranjivost prirode. Ona se nadalje mora suočiti s 
razlikom tehničke moći i predviđajućeg znanja. Znanje postaje dužnošću i 
istodobno smo prisiljeni priznati vlastito neznanje kada su u pitanju 
dalekosežne posljedice djelovanja. Nadalje nova etika odgovornosti mora 
priznati kako postoje svrhe u samom sebi i izvan ljudske sfere. Tako je 
biosfera, primjerice, svrha samoj sebi. 

Doseg ljudskog djelovanja kako na prostorno globalnoj razini tako i unutar 
vremenskog obzora budućnosti zahtijeva novu etiku koja se može orijentirati 
samo prema razmjeru same opasnosti. Nepovratni procesi uništenja prirode, 
genetska manipulacija prirodom i čovjekom u središte etičkih rasprava stavljaju 
pojam odgovornosti. Jonas uvodi novi kategorički imperativ koji glasi: "Djeluj 
tako da učinci tvojih čina ne budu razarajući za buduću mogućnost ovakvog 
života" ili "Ne uništavaj uvjete za beskonačni nastavak čovječanstva na zemlji." 
(Prinzip Veranhvortung, 36). Ovaj princip više nije upućen najprije pojedincu, 
nego nadasve kolektivnom djelovanju, dakle, prvenstveno politici. 


Kako ozbiljiti etiku odgovornosti? Prema Jonasu potrebna je heuristika 
straha i to stoga stoje spoznaja zla lakša od spoznaje dobra. 


Ovaj princip pretpostavlja kako nije dopušteno kolektivno samoubojstvo. 
Kako ovako formulirani princip više ne crpi svoju snagu iz religije, Jonas vidi 
jedinu mogućnost u metafizičkom utemeljenju etike, a time i principa 
odgovornosti. Tako se Jonas sasvim jasno odvaja od dvije općeprihvaćene 
dogme zapadnog mišljenja, one, naime, kako ne postoje metafizičke istine i one 
po kojoj nema prelaza iz biti (Seiri) u trebati (Sollen). Obvezujuću vrednotu 
bitka Jonas pokazuje paradigmom roditeljske odgovornosti koja proizlazi iz 
same prirode. Roditeljska odgovornost ne ovisi ni o kakvom prethodnom 
suglasju ili pristanku, neopozivaje i neodreciva i istodobno je globalna. Princip 
odgovornosti je tako neovisan o ideji prava i ideji uzajamnosti. 


Jonas pledira za etiku očuvanja, odgovornog odricanja. Ne smijemo sve 
što možemo. Tako on traži "moć nad moći" i obraćenje od trke za utopijama. 
Za to je potrebna sveobuhvatna znanost koja će biti u stanju predočiti užasne 
posljedice tehničkog ovladavanja prirodom. Antiutopistička i skeptična 
maksima daje uvijek prednost lošim prognozama pred dobrim. Ovaj metodički 
pesimizam se orijentira na najgorem i ne želi se zavaravati principom nade. 
Konkretna područja na kojima Jonas pokazuje i pojašnjava svoja razmišljanja 
jest medicina i ljudska biologija. Ovdje su stvari najosjetljivije jer se radi o 
nama samima. Jonas, bez obzira radi li se o fascinaciji pred tehnički izvedivim 
u medicini, o umjetnom održanju tijela na životu zbog korištenja organa, o snu 
besmrtnosti ili genetskoj manipulaciji ili o kloniranju, pokazuje koje su 
posljedice moguće kada čovjek počne preuzimati ulogu stvoritelja i 
nadčovjeka. Osim vizija užasa, sam ritam napredovanja u navedenim 
područjima još više povećava užas. Koje su šanse etike odgovornosti da 
ograniči ovakav brzi tehnički napredak? 


Zapadna liberalna demokracija, pritisak tržišta i ekonomskog uspjeha ne 
jamči uspjeh etike odgovornosti. Jonas će stoga ponekad spominjati i 

ekodiktaturu kao posljednju mogućnost sprječavanja najgoreg u izrazito 


kriznim situacijama u kojima je u pitanju opstanak čovječanstva. 


Emanuel Levinas i odgovornost preko i za drugoga 


Poseban pristup odgovornosti dolazi od E. Levinasa. U njegovu mišljenju 
možemo pronaći konkretizaciju odgovornosti podjednako kao i jedincatost 
izbora na odgovornost, moju nezamjenjivost odgovornosti za drugoga. Levinas 
dolazi iz svijeta fenomenologije, ali oslanjajući se na biblijsku mudrost on baca 
posebno svjetlo na Zapad i njegovu misao. 


Na zapadu je uvriježeno misliti kako odgovornost pretpostavlja slobodu, 
kako je ona izričaj slobode. Samostojnost subjekta je apsolutni preduvjet 
odgovornosti. Ne dirajući u ovakvo iskustvo odgovornosti, Levinas na svjetlo 
izvlači drukčije iskustvo, iskustvo odgovornosti u drugom, preko drugoga. Ova 
odgovornost ne polazi od mene kojemu drugi stoji nasuprot, nego polazi od 
drugoga koji stoji nasuprot Istome. 


Tako je kod Levinasa moguće govoriti o odgovornosti prvog lica, 
odgovornosti drugog lica i o odgovornosti u trećem licu. 


Odgovornost u prvom licu polazi odja kojega Levinas definira Spinozinim 
izričajem: conatus essendi, trud oko postojanja, nagnuće izdržati u bitku i 
nametnuti se. Ja pokušava čvrsto i tvrdo očuvati svoj bitak. Ja je vlastitost koja 
se sviđa sebi u svojoj izuzetnosti, koja se brine za svoju sreću. Bitak ja je 
sebeljublje. Ja je egoizam i narcizam pri čemu ovi izričaji nisu mišljeni 
negativno, nego kao prirodna i zdrava usmjerenost ja prema samome sebi. 
Sebeljublje je egoizam koji utemeljuje bitak i predstavlja prvo ontološko 
iskustvo. Ja živi za sebe, grčevito se bori protiv smrti u strahu od nje. Ja nije 
statičan. On je dinamičan, rast samoidentifikacije kroz sve s čim se susreće. 
Identifikacija A kao A jest strah A za A. Subjektivnost subjekta je identifikacija 
istoga u svojoj brizi za istog. 


Postajanje ja je pobjeda nad // y a. To se događa posvajanjem bitka, 
učvršćivanjem ovdje i sada u bitku, hipostaza. Time ja predstavlja sebe kao 
princip, arche. Ja polazi od sebe, postaje samom sebi principom i izvorom i u 
svojoj vježbi bitka upućuje na samog sebe. No, ja ne može ostati slobodan i 
odgovoran ukoliko se samo vraća na sebe, na uvijek novo identificiranje sa 
samim sobom. Ostao bi neprestano u tautološkom krugu ja je ja. Stoga je 
potrebno daja napusti sebe kako bi se pronašao. Potreban mu je svijet kako bi 
došao k sebi i dao sadržaj svojoj slobodnoj samoodgovornosti. 

Ja pri tom vodi paradoksalnu egzistenciju. Kao potrebito biće on postoji u 
ovisnosti o svijetu. Ali upravo tom ovisnošću on dolazi do svoje neovisnosti. 
Na temelju svoje potrebitosti tjeran u svijet on pokušava preoblikovati svijet u 
odgovor na svoje potrebe. Živjeti u ovisnosti o svijetu znači preokrenuti 
ovisnost u suverenost. Ja se može ostvariti kao slobodan subjekt samo ukoliko 
projektira samog sebe za gospodara svijeta i ukoliko egoistično privuče k sebi 
svijet i podloži ga. To uključuje i "ekonomsko" korištenje svijeta. Stoga je 
nastanak subjekta ujedno "ekonomija". Ja se postavlja u središte svijeta. Svijet 
je tu zbogja. 


Bitno obilježje ovakvog egocentričnog antropocentrizma, mišljenog bez 
imalo zlobe, jest shvaćajuće znanje. To je stav koji uvijek iznova pokušava 
svesti drugog na svoju imanenciju, kao da je gospodar svijeta. Ovakvo 
totaliziranje se događa predodžbama,  opojmljivanjem,  kategoriziranjem, 
tematiziranjem, sistematiziranjem. Značenje svega ovoga je utemeljeno u s- 
hvaćanju. S-hvaćajući svijet, ja ga stavlja sebi u službu tako da početna 
ovisnostja o svijetu prelazi u znanje koje preko s-hvaćanja upućuje na znanost 
i tehniku kojima ja svoju početnu ovisnost sve više preokreće u "beskonačnu 
slobodu". Ja se potvrđuje uzimanjem u svoje ruke i održanjem preuzetog. 
Znanje se misli prema paradigmama rukohvata i rukovođenja. Znanje teži 
konačno prema apsolutnosti. Ne ostavlja ništa izvan sebe samog i pokušava 
svemu pronaći mjesto, ulogu i značenje u svijetu. Znanje mišljeno na način s- 
hvaćanja nije nevini fenomen, nego je događanje moći koje posve stoji u službi 
praktične totalizacije. 


Na ovo se svodi i funkcionalni i instrumentalno-tehnološki odnos prema 
prirodi. Utilitaristička pljenidba svijeta se pronalazi i na razini odnosa prema 
prirodi i na ljudskoj razini gdje znanje i moć služe održanju, opstanku i razvoju 
samog sebe. 


No, ova imanencija sebeljubnogja nije konačna. Znanje i moć nisu jedini i 
izvorni izvor smisla. Iskustvo odgovornosti je šire. Levinas opisuje 
odgovornost koja polazi od drugoga, i to ne temeljeći se u nekoj inicijativi 
drugoga, nego temeljeći se na njegovoj pojavnosti kao takvoj. 


Ja koji znanjem i moću privlači svijet k sebi doživljava prepad pojavom 
drugoga. Drugi se ponaša posve drukčije. Drugi izmiče i izrasta. Nadrasta 
povijesni, sociološki, psihološki i kulturni smisao. Pokazuje se kao jedinstveni 
koji nadrasta svaku pripadnost rasi, obitelji, plemenu, narodu. Drugi nije 
nadopuna mojih nedostataka, nije alter ego, nije novo izdanje mene samog. 
Drugi me gleda i poziva. U odnosu s drugim ja nisam stvaralac, nego primatelj, 
koji sluša, poslušni. 


24 


Ante Vučković, POJAM ODGOVORNOSTI 


Lice drugoga u svojoj pojavnosti je činjenica da me dodiruje neko biće ne 
u indikativu, nego u imperativu. Lice drugoga je golo, ranjivo, krhko. Drugi 
dolazi iz svijeta koji nije moj, upada u moj svijet i pojavljuje se kao stranac. 


Pojava lica drugoga je postavljanje u pitanje moje tendencije ovladavanja 
svijetom i otvaranje odgovornosti za drugoga. Odgovornostje ovdje utemeljena 
mojoj slobodi. Pojavom lica drugoga ja sam, a da me nitko nije pitao za 
dopuštenje, postavljen u pitanje i time učinjen odgovornim. Odgovornost mi se 
događa prije nego li se mogu odlučiti za nju. Onaje stoga an-arhijska ili pred- 
izvorna. Drugi me probuđuje na odgovornost. Drugi me probuđuje. 


Odgovornost preko drugoga i za drugoga budi ideju izbora. Zov lica čini 
me osobno odgovornim. Ova je odgovornost nezamjenjiva. Heteronomija 
odgovornosti nije otuđenje, nego uzdignuće na mesijansku jedinstvenost. 
Izborom koji dolazi pojavom lica drugoga otkrivam svoj identitet na posve 
drukčiji način nego što je onaj kada nastojim opstati u bitku. Jedinstvenost se 
ne pokazuje različitošću od drugih, nego jedinstvenošću mog izbora ovdje i 
sada. Tako odgovornost ne dokida moju slobodu, nego je utemeljuje i daruje joj 
njezinu investituru. Moram odgovoriti, a tek onda sam slobodan kako 
odgovoriti. Moram reći "da", ali mogu reći "ne". 


Ukoliko se opirem upustiti se s licem, moj trud oko bitka koji je do sada 
bio nevin i naivan, postaje krivnjom i tako činim zlo. Preuzmem li odgovornost 
i stavim li se na raspolaganje izričući "evo me", moj bitak postaje etičkim i tako 
činim dobro. 


Heteronomna odgovornost nije sućut, nego pravednost kao odgovor na 
zahtjev lica. Sve počinje pravom drugoga i mojom beskonačnom odgovornošću. 
Tek kada ja drugoga više cijenim negoli samoga sebe, drugi više nije suparnik čiju 
moć moram prisiliti, nego postaje punovrijedna osoba koja ima pravo na to da bude 
priznata kao drugi. 


Ovim se uspostavlja i drukčije znanje od s-hvaćajućeg znanja. Odgovornost za 
drugoga je puštanje da drugi bude u svojoj ranjivoj jakosti, respekt i priznanje. 
Takoje odgovornost temelj nenasilju i istini. 


Ovakvim se pristupom ujedno može misliti i odnos prema prirodi na drukčiji 
način od s-hvaćajućeg odnosa. Samo u etičkom odnosu respekta pred drugim 
moguće je osloboditi se egocentričnog i funkcionalno-instrumentalističkog odnosa 
prema prirodi i stvoriti odnos i praksu koji će prirodu respektirati u njezinoj 
drugosti. 

Mjerilo znanstvenog i tehničkog znanja i moći jest "dobro-činiti-drugima". Za 
Levinasa nije pitanje da li su znanost i tehnika opravdani, nego kako, s kojom 
etičkom namjerom se upotrebljavaju: iz sebeljublja ili iz odgovornosti za druge. 

Još jedno obilježje odgovornosti: odgovornost je  obeskonačenje 
odgovornosti  (Z'infinition). Što više odgovornosti preuzimam to sam više 
odgovoran: obeskonačenje dobrote. U odgovornost ne spada samo drugi, nego i 
treći, tj. mnogi drugi, oni koji nisu prisutni, generacije koje tek dolaze. 
Odgovornostje, kada se mene tiče, posve subjektivna i posebna ali što se nje 
tiče onaje univerzalna u prostoru i vremenu. 


Jezgra odgovornosti kod Levinasa leži u odgovornosti kroz drugoga i za 
drugoga. Time se ne niječe odgovornost u prvom licu. Naprotiv. Ona je 
potrebita kako bi se uopće mogla opaziti odgovornost preko drugoga i za 
drugoga. 


Paralele između Jonasa i Levinasa 


Između etike odgovornosti kod Jonasa i odgovornosti kod Levinasa, 
usprkos različitim polazištima, moguće je uspostaviti nekoliko paralela koje 
osvjetljuju pojam odgovornosti. 


Asimetrija etičkog odnosa je prisutna u obje vizije. Upravo zbog ove 
asimetrije postoji pravo drugoga koje prethodi mom pravu ili ga suspendira. 
Drugi kod Levinasa je buduća generacija kod Jonasa. Lice drugoga kao i 
generacija koja dolazi zapovijedaju: "Ne ubij!" 


Nadalje, u obje je etike istaknuta ljudska konačnost, stvorenost. Iz tog 
proizlazi naglasak na sadašnjosti, na dimenziji vremena koja je najprikladnija 
ljudskom življenju, za razliku od budućnosti koju je isticao Heidegger, a koji 
stoji u temeljima ijednog i drugog filozofa. 

Kod Levinasa postoji problem prelaska iz fenomenološko-opisne razine na 
proskriptivnu, obvezujuću. Sam Jonas će reći kako mu kod Levinasa nedostaje 
izvod kategoričkog imperativa odgovornosti iz strukture bitka. 


Levinas, međutim, doista stoji na drugom terenu. On dolazi iz biblijsko- 
semitskog razumijevanja svijeta i prevodi ga na grčki, filozofski jezik. Tako se 
nalazi nasuprot zapadnoj filozofiji i praksi koja iz nje izlazi, a u kojoj totalitet 
ima prednost pred beskonačnim, isti nad drugim, sinhronost pred diakronijom, 
filozofija logocentrizma nad smislom. Levinas stoga preokreće temeljni odnos 
etike i ontologije. Etika je prva filozofija. Tako će odgovornost prethoditi 
slobodi i utemeljivatije, a ne obratno. 


Još jedna točka je važna. Levinas ističe nužnost malih dobrota, malih 
odgovornosti koje su nezamjenjive u svijetu gdje se odgovornost misli 
globalnim terminima. Na taj način on spašava pojedinca iz osjećaja nemoći koji 


se pojavljuje svugdje gdje je odgovornost narasla do globalne nepreglednosti u 

kojoj pojedinac više ne vidi načina kako postvariti svoju odgovornost. Ne 
vrijedi probuđivati pojedinca na odgovornost za svijet i istovremeno ga ostaviti 
samog pred težinom planetarnih razmjera. 


Domet pojma odgovornosti kod Jonasa raste s rastom znanstveno-tehnološke 
moći. Odgovornost je tako korelat moći. Što više moći to više odgovornosti. Dužnost 
odgovornosti mora moći doprijeti do točke do koje dopire i naša moć. Jedino tako će 
odgovornost moći obuzdati moć i skratiti užitak kako bismo ostavili prostora 
budućim generacijama. Ovdje je pogled upućen do krajnjih obrisa obzora moći. 
Opasnostje da se narasla planetarna odgovornost pretvori u nemoć i neodgovornost 
za sve što je manje od globalne odgovornosti. 


Odgovornost teži univerzalizaciji, ali istodobno mora pronalaziti put 
konkretizaciji i svakodnevnim odlukama i odnosima. 


Formalna struktura odgovornosti 


Odgovornost je odnos. Netko je nekome odgovoran za nešto - tako glasi 
temeljna formalna struktura ovog pojma. No, ova formula, premda izriče srž, 
ne otkriva odmah sve moguće odnose na koje upućuje odgovornost. 


Iko je subjekt odgovornosti? U tradicionalnom — razumijevanju 
odgovornosti kao uračunljivosti moguće je misliti samo na pojedinačnu osobu. 
No, nositelj odgovornosti ne mora biti samo pojedinac, nego i kolektiv ili 
institucija. Subjekt odgovornosti, mišljen pojedinačno ili kolektivno, može 
nositi odgovornost, odnosno biti odgovoran za nešto, može preuzeti 
odgovornost za nešto, može ga se pozvati na odgovornost i, konačno, može 
djelovati odgovorno. 

Objekt odgovornosti je najprije čin, radnja koju netko izvršava. Ovdje čin valja 
shvatiti dovoljno široko kako bi mogao obuhvatiti i propuste i jezične akte. 

Nadalje, odgovornost proizlazi i iz onoga za što je netko odgovoran, za 
namjeravane i nenamjerne posljedice čina pri čemu je opet moguće razlikovati 
prvotne, drugotne i daljnje učinke nekog čina. Odgovornost za nešto valja 
misliti ne samo polazeći od subjekta, stoga što se odgovornost sužava na 
uzročno-posljedične odnose, nego polazeći i od događanja i životnih odnosa. 
Odgovornost tako uključuje i onu za vlastite čine kao i odgovornost za svijet 
koju valja konkretizirati. Ovdje valja voditi računa _ o asimetričnosti 
odgovornosti. 

Odgovornost je, osim toga, smislena samo ukoliko znamo zbog čega se 
određenim činom žele proizvesti neki učinci, a drugi izbjeći. To znači kako je 
potrebno pozivati se na vrednote koje onda vrijede kao normativni orijentir. 
Odgovornost se tako uvijek oslanja na neke vrednote, bez obzira koje one bile. 
Odgovornostje u konačnici biofilija, stav koji je usmjeren na dobar život svih 
bića, na aktivno zalaganje za bolji život svih. 


Posebni odnosi odgovornosti kristaliziraju se pojašnjenjem pred kim ili 
pred čim je netko odgovoran. Osim suda koji zahtijeva odgovor, postoje i druge 
instance koje također postavljaju pitanje koje traži odgovor: Bog, država preko 
svojih institucija, javno mnijenje, povijest, budućnost, kolege, vlastita savjest. 
Ovdje u podnožju leži otvoreno pitanje koja je instanca posljednja pred kojom 
se snosi odgovornost. 

U principu smo dužni odgovor prema svakome tko je u stanju postaviti 
pitanje "zašto?", "s kojim pravom?" u odnosu na sve što za njega ima neku 
vrijednost. Kantovu maksimu: "Djeluj tako da čovječanstvo u svojoj osobi kao 
i u osobi svakog drugoga ne upotrebljavaš nikada kao sredstvo, nego uvijek 
istodobno i kao svrhu" valja proširiti tako da se ništa zbiljsko, što po sebi 
samom već nije u funkciji sredstva, ne može svesti na obično sredstvo za neku 
osobnu svrhu. 


Ostaje još i pitanje kada nastupa odgovornost. Ono nas upućuje na različite 
strane odgovornosti koje proizlaze iz usmjerenosti na različite vremenske 
dimenzije. 

Retrospektivni se pojam odgovornosti odnosi na čine koji stoje iza nas i na 
njegove posljedice. Ovo lice odgovornosti koje je okrenuto prošlosti 
pretpostavlja i preuzimanje odgovornosti za povijest koja nije posve naše djelo, 
a koju mi sami preuzimamo kao našu povijest. Retrospektivna odgovornost 
skriva ideju duga i to ne samo duga za ono što smo sami učinili, nego i duga 
prema onome stoje učinilo da smo mi ono štojesmo. Prihvatiti takav dug znači 
biti odgovoran. 


Prospektivni pojam odgovornosti započinje već prije samog čina, prati ga i 
traje dok traju posljedice. Ovako shvaćena odgovornost ne gleda unatrag niti 
traži skrivene namjere kod počinitelja, kao stoje slučaj kod sudca koji određeni 
čin pripisuje određenom počinitelju, nego je usmjerena prema budućnosti. 

Retrospektivna i prospektivna strana odgovornosti se dodiruju u odgovor- 
nosti u sadašnjosti. Sadašnjost ne bi trebalo shvatiti kao odsječeni trenutak 
kronološkog vremena, nego nadasve kao vremensku dimenziju koja sabire 
fizički, psihički i moralni identitet kao pretpostavke za odgovornost. 

SUMMARY 


Ante Vučković, Concept of responsibility 


The notion of responsibilitv has been first used as a legal term meaning only legal 
and/or moral accountabilitv. In that context it implies knovvledge, will and freedom as 
the essential element of accountabilitv. The concept of responsibilitv becomes one of 
the basic ethic conceptions in our centurv. It has gradualiv taken place in ethic which 
corresponds to the conception of duty. Not only has the concept of responsibility 
moved from the area of law into ethic but also ethic itself has experienced 
transformation. In ancient times ethics used to be understood as the science of happy 
human life vvhereas the polis was the place to realise it. In the Middle Ages Christianity 
revealed a fictitious characteristic of a philosophical promise of happiness in which 
happy life got separated from politics. The purpose of politics was not any more to 
achieve good but rather to limit evil. In modern times a person does not any more find a 
way of his self-realisation in the political community but in realisation of his own 
freedom. Politics becomes a social contract dealing with the conditions of realisation 
rather than with the substance. The principle of limitation has been introduced into 
ethic by Kant where "moral is not the study that teaches us how to become happy but 
rather how to become worthy of happiness". Max Weber deals with the ethic of 
responsibility to the difference from the ethic of intention. Hans Jonas, who actually 
tried to create a new ethic for technological civilisation, has introduced the concept of 
responsibility into modern ethic consciousness. Technological development has 
become a purpose for itself. It brings to light the way in vvhich the ideals of ethics 
disappeared, which - connected with politics - used to control technique. The structure 
of the concept of responsibility, expressed in a forma] sentence: Somebody is 
responsible to someone for something, expresses several relations which responsibility 
refers to: subject of responsibility; object of responsibility; who is responsible and what 
for; why something is to be achieved and something else to be avoided; who is 
responsible to whom and where does responsibility begin. Relationship between 
responsibility and power, especially a technological one, refers to a possible 
manipulation with responsibility in favour of the power. Responsibility should be 
limited for its own sake as well as its clear characteristics: to awe life, not to own it; to 
protect life, not to rule it; to be alert and awaken to life, not to be inconsiderate; to 
allovv ali beings to exist, not to reduce them only to the status of means. In that way 
responsibility passes the limits of ethic and refers us to ontology. 

